stanford-oval/wikipedia huggingface dataset:
נחלת ישראל - רמה
קורות האגודה > בתקופה הע'ותמאנית

אגודת 'נחלת ישראל' (שיוסדה ונקראה ע"ש מייסדה היהודי האמריקאי ישראל רובינשטיין), נוסדה בשנת 1886, בעת שביקשו יהודים להקים יישוב בקרבת נבי סמואל. עם מייסדיה נמנו הרב יעקב מנדלבוים, יצחק רובינשטיין ויצחק צבי ריבלין. 60 המייסדים היו ברובם בני היישוב הישן בירושלים, וקבעו כי היישוב יפעל לפי המסורת היהודית, אורתודוקסית חרדית.
עם הקמתה פנתה האגודה לתנועת חובבי ציון ברוסיה ודיווחה כי רכשה 3,500 דונם אדמה פורייה שמעיינות מפכים בה, וכי קיבלה שטרות מקנה מהשלטונות הטורקיים על חלק מהקרקע. מאוחר יותר מסרה החברה כי קנתה לפי שעה רק 50 דונם במקום, ובשנת 1888 טענו ראשיה כי קנתה 500 דונם.
בשנת תרמ"ח (1888) התאחדה החברה עם אגודת שלום ירושלים. בשנים תרמ"ט-תר"ן נעו ניסיונות להתיישב על אדמות החברה, אך אלה כשלו.
האגודה החלה למכור קרקעות ליהודים רוסים. הקרקעות חולקו על פי גורל, אולם ב-1890 קבעו שליחים של הקונים מהעיר סטילאוו, שבאו לבחון את המקום, כי הוא אינו ראוי לעיבוד.
ב-1895 בסיוע רבי יעקב משה מן עלתה על הקרקע קבוצה של 13 משפחות תימניות ששכרו בית בכפר בית איכסא והחלו לעבד את הקרקע. אולם, מחסור בבתים בכפר בית איכסא, המרחק בין הבית לבין החלקות המעובדות, שנת שמיטה והתנכלויות בלתי פוסקות של ערביי נבי סמואל, שהיו עוקרים את החלקות הזרועות והנטועות, הביאו לעזיבת המקום. על פעילות האגודה כותב בזיכרונותיו הרב שלום אלשיך, אשר היה הרב הראשי וראב"ד ליהודי תימן בירושלים "...כי רוטשילד קנה הרבה מקומות בארץ ישראל וכי הרשות נתונה מאת המלך ליהודים אשר בכל תפוצות העולם לבוא ולהתיישב בארץ ישראל". השמועה עוררה התרגשות רבתי בקרב יהודי תימן, ורבים מכרו בחופזה את מטלטליהם ורכושם כדי לזכות ולעלות לארץ הקודש. הם כינו את עלייתם אעלה בתמר.
בשנת 1904 נתקבל פירמאן (זיכיון) מהשלטון העות'מאני לבניית בית מלון במקום, אולם גם יוזמה זו לא התממשה.
בשנים 1910–1914 נעשה ניסיון נוסף להחיות את האגודה ולרכוש קרקעות נוספות בעזרת ד"ר יצחק לוי ובמימון אפ"ק, אולם עם פרוץ מלחמת העולם הראשונה נעזבו הקרקעות, ובגלל רישום מעורפל של המקרקעין אבד חלק מרכוש האגודה.
קורות האגודה > במתקופת המנדט

בשנת 1921, שבה חברת "נחלת ישראל - רמה" לפעול, נרשמה ברשם האגודות השיתופיות בשם 'נחלת ישראל - רמה' כ"חברה קואופרטיבית לקנית קרקעות בארץ ישראל" ופעלה לגייס כספים לשם הקמת יישוב במקום. בכספים שגייסה רכשה בית בכפר בית איכסא הסמוך לנבי סמואל. באוגוסט 1922 ביקר בנבי סמואל הנציב העליון הרברט סמואל ומושל ירושלים רונלד סטורס, כדי לחנוך את מבנה הקבר לאחר ששופץ בעקבות הנזקים הקשים שנגרמו לו במלחמת העולם הראשונה. אנשי "נחלת ישראל - רמה" נפגשו איתו וביקשו שיפעל למען סלילת כביש למקום. בנובמבר 1922 הודיע חברת "נחלת ישראל -רמה" כי 7 משפחות מירושלים יבואו להתיישב בבית שרכשה ולשתי משפחות נוספות תקים החברה "בתי פח". במאי 1923, ערכה החברה הגרלת מגרשים בין בעלי המניות.
לנוכח העובדה שקרקעות האגודה לא היו ממוקמות ברצף אלא היו בשני ריכוזים עיקריים, האחד בשטח 500 דונם על גבול היישובים ג'יב ונבי סמואל, ואילו השני היה על אדמות טרשים ובחלקו בבעלות משותפת עם ערבים, נמצא קושי בתכנון היישוב. לאחר דיונים ארוכים בין חברי האגודה, הוסכם כי יירכש אתר מרכזי נוסף לתחילת התיישבות חברי האגודה, תוך ניסיון להמשיך ולרכוש את רצף החלקות המצויות באזור החלקות שבבעלות האגודה. המקום שנרכש הוא אל בורג', בו היה כבר היה מבנה קיים (שרידי מבצר צלבני). בראשית 1924 הוכשר הבית למגורים, והתיישבו 15 חברי האגודה (תימנים ואשכנזים). החברים קיבלו נשק להגנה עצמית, והאגודה המשיכה ורכשה עוד כ-1,500 דונם במקום.
לא ברור אם הנקודה ננטשה לאחר חצי שנה, עקב בעיות נגישות, לא הייתה דרך סלולה מירושלים וניתן היה להגיע למקום רק על גבי חמורים או בשנת 1929, בעקבות פרעות תרפ"ט. הערבים הרסו את הבתים וסילקו את אבני הגבול. חברת "נחלת ישראל - רמה" לקחה הלוואה מ"בנק משכנתאות ואשראי א״י" שאותה לא יכלה להחזיר והחל הליך הוצאה לפועל. בשנת 1931, נמכר הבית וחלקת האדמה לתושב הכפר בית איכסא.
בשנת 1943 פנה ועד האגודה אל הקק"ל בבקשה כי תעזור לו ליישב את המקום. בתמורה הציע ועד האגודה להסכם עם הקק"ל, כי ימכור לה 500 דונם באזור נבי סמואל תוך שהקק"ל מתחייבת להקים במקום יישוב דתי תוך שנתיים וחצי. הקק"ל לא הקימה את היישוב, והאגודה תבעה את הקק"ל בדין תורה, אולם הקק"ל סירבה להתדיין בדין תורה עם האגודה.
קורות האגודה > לאחר קום המדינה

בשנת 1948 נכללו קרקעות האגודה בשטח שנכבש על ידי ממלכת ירדן ושוחררו על ידי ישראל בשנת 1967.
חלק מקרקעותיה של האגודה, שסופחו לאחר מלחמת ששת הימים לתחום שיפוט העיר ירושלים, הופקעו והיוו הבסיס להקמת שכונות רמות אלון ורמות פולין. חלקם האחר, שנותר מחוץ לירושלים המאוחדת, הפך בהגדרה זמנית לרכוש ממשלתי, עד לחתימת הסכם שלום שיגדיר את מעמדם הסופי של הקרקעות. האגודה וחברי האגודה שקרקעותיה היו רשומים על שמם ניסו לבטל הכרזה זו, ואף זכו בתביעות שנוהלו בעניין המקרקעין בבתי דין במינהל האזרחי, אולם פסקי הדין נפסלו על ידי בג"ץ שקבע כי על-מנת לשמור על הסדר הציבורי ביהודה ושומרון, אין בשלב זה, להחזיר הקרקעות לאגודה וחבריה.
על קרקעות האגודה שמחוץ לירושלים הוקמו היישובים מחנה גבעון (שצורף לגבעת זאב) וגבעון החדשה.
לקריאה נוספת

יאיר פז, רכישת קרקעות על ידי יהודים בסביבות ירושלים בין השנים 1920-1932, תשנ"ג, עבודת גמר לתואר מוסמך, ירושלים: האוניברסיטה העברית
שמואל שמיר, שוב לאחר מאה שנה, עת-מול יג 3 (77).
הערות שוליים

1 2  מתוך אתר נחלה - גאולת קרקעות ישראל
↑  יהושע בן אריה, ‏עיר בראי תקופה - ירושלים החדשה בראשיתה, תשל"ט, 1979, יד יצחק בן-צבי, עמ' 601–605‏, באתר "כותר"
↑  בועז הוטרר, ובשנה השביעית, כרך ב, מכון הר ברכה, תשפ"א, עמ' 84
↑  נחלת ישראל רמה, בעריכה של פרופ' יוסף טובי ומר שלום סרי, הלקסיקון ליהדות תימן, הוצאת עמותת 'אעלה בתמר'
↑  חברת "נחלת ישראל", דואר היום, 15 בפברואר 1921
↑  ועד חברת נחלת ישראל  רמה בערבון מוגבל, דואר היום, 3 באפריל 1921
↑  הנציב העליון ב"נחלת ישראל" רמה, דואר היום, 20 באוגוסט 1922
↑  המתישבים הראשונים בכפר רמה, דואר היום, 28 בנובמבר 1922
↑  בגורל תחלק הארץ, דואר היום, 11 במאי 1923
↑  יהודה דוד אייזנשטיין, אוצר זכרונותי, ניו יורק, תר"ץ, עמ' 173, באתר היברובוקס
↑  הורעה ממשרד ההוצאה לפועל ירושלים בדבר מכירת אחוזת "נחלת ישראל רמה", דואר היום, 6 באוגוסט 1929
↑  הודעה ממשרד ההוצאה לפועל ירושלים בדבר מכירת נכסי דלא ניידי, דבר, 14 באוקטובר 1931
איסקנדר קבב

| --- | --- |

 
 מאכלים
 סוג:  בשר
 על שם:  בורסה 
 מטבח:  טורקי
 אזור מוצא:  חבל הבלקן
 מוצא:  טורקיה טורקיה
 ממציא:  איסקנדר אפנדי
 תאריך יצירה:  1867 
 אופן הגשה:  חם
 מרכיבים עיקריים:  בשר טחון
 
איסקנדר קבב (בטורקית :iskender kebabı; באזרית: Iskəndər Kabab) הוא מאכל טורקי העשוי מבשר בקר או מבשר כבש, מקורו בטורקיה ונחשב לנפוץ במדינות הקווקז ומרכז אסיה.
המאכל מורכב מבשר בקר או כבש המעורבבים יחד עם שומן ונצלים על רוטיסרי אנכי.
נהוג להגיש את המאכל חם כשהוא בליווי רוטב עגבניות, פלפל חריף, לחם פידה ויוגורט.
למאכל גרסאות שונות ומלבד הגרסה הטורקית, קיימת גרסאות שונות נפוצות בעיקר באזרבייג'ן, גאורגיה, ארמניה, בולגריה, קזחסטן וקירגיזסטן.
היסטוריה

המאכל הוזכר לראשונה במאה ה-19 לאחר שנוצר על ידי השף איסקנדר אפנדי, בהשראת המנה הטורקית והמסורתית דונר קבב.
אפנדי שהתגורר בעיר בורסה, שאף ליצור גרסה מקומית של הקבב ויצר את האיסקנדר קבב כשהוא מורכב מפרוסות של בשר שהושרו במרינדה, נצלו יחד עם פיתות על רוטיסרי והוגשו בליווי רוטב עגבניות, יוגורט וחמאה מומסת.
כיום, ה-"Kebapçı İskender" הוא סימן מסחרי של יבוז איסקנדרוגלו, שמשפחתו עדיין מנהלת את המסעדה בבורסה.
הערות שוליים

↑  Iskender kebap, Bursa kebab - Istanbul, Turkey - Local Food Guide, eatyourworld.com
↑  Ayşenur Altan, Iskender Kebab Recipe, Turkish Food Travel, ‏2022-01-21 (באנגלית אמריקאית)
↑  Iskender Kebab Recipe: Find Out Everything About Top Turkish Delicacy, World Food Story, ‏2020-10-11 (באנגלית בריטית)
↑  CTRLF5 Dijital Partner, İskender Kebabın Hikayesi | İskender İskenderoğlu ve Evlatları | İskender Kebap Bursa, iskenderiskenderoglu.com.tr (בטורקית)
↑  Istanbul Archives, Culinary Backstreets
זחלן רשת

זחלן רשת (Web crawler), רובוט חיפוש, רובוט רשת או עכביש רשת הוא בוט או תוכנה לסריקת הרשת הכלל עולמית, באופן אוטומטי, שיטתי וסדרתי. אתרים רבים, בייחוד מנועי חיפוש, משתמשים בזחלנים כדי לקבל תמונה עדכנית של הרשת. הזחלן שומר עותק של האתרים כדי שניתן יהיה לעדכן אותם מאוחר יותר באינדקס של מנוע החיפוש ובכך מאפשר למנוע החיפוש מתן תוצאות מהירות. כמו כן, תוכנות זחלן יכולות לאתר קישורים שבורים בדפי אינטרנט או לאסוף כתובות דואר אלקטרוני (בדרך כלל לשם משלוח דואר זבל ופרסומים שונים). התהליך אותו עושה התוכנה נקרא "הזדחלות אינטרנטית". בדרך כלל הזחלן מתחיל לסרוק דף מתוך רשימה נתונה של דפים (למשל האינדקס של מנוע החיפוש) ומשם הוא מתקדם באופן רקורסיבי דרך הקישורים בדף, לדפים נוספים.
דרך פעולה

הזחלן מתחיל את פעולתו ברשימת אתרים אותם עליו לבקר, אתרים אלו נקראים בשם "זרעים" (seeds), כאשר הזחלן מבקר באתרים אלו הוא מזהה את הקישורים שיש בדף אינטרנט מסוים ומצרף אותם לרשימת האתרים שבהם עליו לבקר. הכמות הרבה של האתרים בהם הזחלן מבקר מחייבת את התוכנה לדעת לסדר את האתרים בסדר עדיפויות, אך אין אפשרות לדעת בביטחון כי האתר בו הזחלן מבקר לא נסרק כבר קודם לכן. לכן, השגת מידע ראשוני בכל הפעלה של התוכנה היא דבר כמעט בלתי אפשרי.
התנהגותו של הזחלן היא תוצאה של צירוף מספר קווי מדיניות:
מדיניות של בחירה אשר מגדירה איזה עמוד להוריד.
מדיניות של ביקור חוזר אשר מגדירה מתי לבדוק שינויים בדפים.
מדיניות נימוס אשר מגדירה איך להימנע מעומס יתר של אתרים ולגרום להפלה של שרתים.
מדיניות של מקבילות אשר מגדירה איך לתאם בין פעולתם של הזחלנים השונים.
מדיניות בחירה (סלקציה)

בהינתן הגודל של האינטרנט, גם מנועי חיפוש גדולים מכסים בחיפושם רק חלק קטן מהנתונים. מחקרים הראו כי המידע המתקבל על ידי אתרים אלו עומד על 40%-70% מכלל ההיצע האינטרנטי. מכיוון שהזחלן מוריד רק חלק קטן מדפי האינטרנט, התוצאה הרצויה היא שדפים אלו יכילו בתוכם את המידע הרלוונטי ביותר ולא רק דגימה מקרית.
זה דורש מדד לחשיבות ולתעדוף דפי אינטרנט. החשיבות של דף היא פונקציה של האיכות הפנימית שלו, הפופולריות שלו במונחים של קישורים או ביקורים, ואפילו של כתובת האתר שלו. לעיצוב מדיניות בחירה טובה יש קושי נוסף: היא חייבת לעבוד עם מידע חלקי, מכיוון שהסט המלא של דפי האינטרנט אינו ידוע במהלך הסריקה. לכן, כאשר מגדירים מדיניות בחירה של דפי אינטרנט צריך לקחת בחשבון כי על הזחלן לעבוד עם מידע חלקי וכי המידע השלם שקיים ברשת לא יופיע במהלך הרצת התוכנה. ישנן מספר דרכים להריץ תוכנה זו באינטרנט: על פי מספר הביקורים באתר מסוים (הסתבר כי לא מניב תוצאות טובות, ובעיקר מועיל במקרים של דפי אינטרנט יחידים ולא במקרים של אתרים שלמים). דרך שנייה להרצת התוכנה היא הרצה של התוכנה לפי עיקרון "breadth-first", אסטרטגיה שבה הזחלן מתחיל בחקירת דפים שנמצאים במרחק קרוב יותר (מבחינת קישורים) לעמוד ה-Seed הראשוני לפני שהוא נכנס עמוק יותר למבנה הקישורים. דרך זו מניבה תוצאות יותר טובות מכיוון שהאתרים שזוכים ליותר ביקורים מופיעים גבוה יותר בתוצאות החיפוש. הסיבה לכך היא כי הדפים החשובים יותר הם דפים שאליהם יש קישורים רבים יותר מתוך דפים אחרים, ולכן גם קל יותר לאתר אותם. ישנן תוכנות מבוססות אלגוריתמים אשר מחלקות את הדפים לפי דירוג, כאשר הדפים בעלי "הדירוג" (אשר נקבע לפי האלגוריתם) הגבוה יותר מאותרים מיידית וסימולטנית על ידי התוכנה. דרך זו של חיפוש לא הועלתה מעולם לאינטרנט ועל כן לא ניתן להוכיח את אמינותה.
מיקוד התוכנה

כאשר מריצים תוכנה כמו הזחלן, דבר חשוב שצריך לבצע הוא התאמה בין דמיון של עמוד מסוים לנושא החיפוש. הבעייתיות המרכזית אשר עולה מהזחלן היא שרוצים לדעת את מידת ההתאמה של הערך לנושא החיפוש לפני הורדת העמוד. דרך טובה לנבא זאת היא עוגן הטקסטים בלינק, זוהי שיטה שפותחה על ידי פינקרטון באחד מהזחלנים הראשונים שקמו באינטרנט. הפוקוס של החיפוש תלוי בכמות הלינקים בנושא שמחפשים והישענות על מנוע חיפוש אשר נותן נקודת התחלה טובה.
מדיניות הביקור החוזר

האינטרנט הוא מדיום דינמי, ותהליך הזחילה עשוי להימשך שבועות ואף חודשים. במהלך תקופה זו, תכנים עשויים להשתנות או לאבד מהרלוונטיות שלהם. לפיכך, בעת הרצת תוכנת הזחילה, נבחנות התוצאות על פי שני מדדים בסיסיים: עדכניות וגיל.
עדכניות: נמדדת באופן בינארי - כלומר, האם העותק זהה למקור או לא.
גיל: מדד המציין את משך הזמן שחלף מאז נוצר העותק.
המטרה העיקרית של הזחלן היא לשמור על רמת עדכניות גבוהה של הדפים שהוא אוסף, תוך צמצום פער הזמן בין העדכון האחרון לבין זמן האיסוף. לשם כך, על הזחלן לבצע שתי משימות: ראשית, עליו לזהות את הדפים שלא עודכנו לאחרונה באתר מסוים, ושנית, לבדוק את משך הזמן שחלף מאז עדכונם האחרון. הזחלן נדרש לסרוק את כל הדפים באוסף מספר פעמים, תוך מתן עדיפות לדפים המתעדכנים בתדירות גבוהה. כדי להבטיח איסוף של התוכן העדכני ביותר, על הזחלן להפחית את תדירות הביקור באתרים המשתנים לעיתים קרובות מדי, ובמקרים מסוימים אף להימנע מאיסוף דפים אלו.
נוהלי שימוש מקובלים

תוכנות זחילה מסוגלות לאתר ולאסוף מידע במהירות ובעומק רב יותר מאשר בני אדם. עם זאת, המהירות ואופן הפעולה שלהן עלולים להעמיס משמעותית על השרתים, עד כדי כך שפעילות מקבילה של מספר זחלנים עלולה לגרום לקריסת שרת...
הזחלנים צורכים משאבי רשת משמעותיים, דבר העלול לגרום להאטה באזורים מסוימים של הרשת לפרקי זמן ממושכים.
בזמן פעילות הזחלן באתר מסוים, הגישה אליו עלולה להיות מוגבלת או בלתי אפשרית בשל העומס הרב שנוצר על השרת.
זחלנים שתוכנתו באופן לקוי עלולים לגרום לקריסת שרתים ונתבים, או להוריד דפים שאינם מסוגלים לעבד כראוי.
פעילות הזחלנים עלולה להוביל לקריסה של שרתים ואתרים שלמים.
פתרון חלקי לבעיות אלו הוא "פרוטוקול הדרת רובוטים" (Robots Exclusion Protocol), המהווה סטנדרט המאפשר למנהלי אתרים להגדיר אילו חלקים מהאתר אינם מיועדים לסריקה על ידי זחלנים. שיטה זו נחשבת ליעילה ביותר במניעת קריסת אתרים כתוצאה מעומס יתר של זחלנים. ההגבלות שקובעים מנהלי האתרים עבור הזחלנים מפורטות בדרך כלל בקובץ Robots.txt.
מדיניות ההקבלה

זחלן מקבילי הוא תוכנה המבצעת מספר תהליכי זחילה בו-זמנית. מטרתו היא למקסם את כמות הדפים הנאספים תוך צמצום איסוף כפול של תכנים. על הזחלן לזהות כתובות URL זהות כדי למנוע איסוף חוזר של אותם האתרים.
זחלנים נפוצים > Metasploit

בכלי התקיפה המפורסם Metasploit נמצא גם זחלן רשת אשר ניתן להשתמש בו על ידי הקשת הפקודות הבאות
use auxiliary/crawler/msfcrawler
msf auxiliary(msfcrawler) > set rhosts www.example.com
msf auxiliary(msfcrawler) > exploit
זחלנים נפוצים > Httrack

Httrack הוא הוא סורק אינטרנט בחינם וקוד פתוח ודפדפן לא מקוון, שפותח על ידי Xavier Roche. הכלי מאפשר לך להוריד אתר אינטרנט לספרייה מקומית, לבנות באופן רקורסיבי את כל הספריות, לקבל HTML, תמונות וקבצים אחרים מהשרת למחשב. כדי להשתמש בו דרך שורת הפקודה של Kali Linux ניתן להקיש את הפקודה הבאה:
httrack http://tptl.in –O /root/Desktop/file
זחלנים נפוצים > Black Widow

כלי זה מזהה ומציג מידע מפורט עבור דף אינטרנט שנבחר על ידי המשתמש, והוא מציע כלים אחרים של דפי אינטרנט.
זחלנים נפוצים > Burp Suite

גם בכלי הנפוץ Burp Suite ניתן להשתמש בזחלן על מנת לגלות את תוכן האתר.
ראו גם

קישור
קישור שבור
הערות שוליים

↑  Edwards, J.; McCurley, K. S.; and Tomlin, J. A, "An adaptive model for optimizing performance of an incremental web crawler", Conference proceedings / the Tenth International World Wide Web Conference: Hong Kong, May 1 - 5, 2001, New York, NY: Association for Computing Machinery, 2001, עמ' pp. 106–113, ISBN 978-1-58113-348-6
↑  Marc Najork, Janet L. Wiener, Breadth-first crawling yields high-quality pages, Proceedings of the 10th international conference on World Wide Web, WWW '01, Association for Computing Machinery, 2001-04-01, עמ' 114–118 doi: 10.1145/371920.371965
| --- | --- |
בקרת זהויות :  GND: 4796298-7
עופר נמרודי

| --- | --- |

עופר נמרודי
 לידה:  23 במאי 1957 (בן 67) איראן
 מדינה:  ישראל ישראל
 השכלה:  בית הספר לעסקים של הרווארד  אוניברסיטת תל אביב 
 
עופר נמרודי (נולד ב-23 במאי 1957) הוא משפטן, איש עסקים ישראלי ומו"ל לשעבר.
עופר, בנו של יעקב נמרודי, חולש עם בני משפחתו על שורה ארוכה של חברות ועסקים בעיקר בתחומי הנדל"ן, התקשורת והאנרגיה.
תחום התקשורת

כניסתו של נמרודי לתחום התקשורת, ולעיתון "מעריב" בפרט, נחשבה חריגה בענף, מאחר שנמרודי עצמו, ואף כל בני משפחתו, לא עסקו עד אז בעיתונות או בכל תחום תקשורתי. כניסה זו של בעלי הון לוותה בחשש ובעוינות של "משפחות התקשורת" הוותיקות (מוזס ב"ידיעות אחרונות" ושוקן ב"הארץ") ובתחרות קשה, שאותותיה ניכרים בתחום התקשורת הישראלית עד היום. תחרות זו גם גררה את המו"לים המובילים לבלוע בתקופות מסוימות גם אמצעי תקשורת אחרים כגון ערוצי טלוויזיה בכבלים, עד לשלב בו נחקק חוק האוסר על בעלויות צולבות בתחום התקשורת.
ביוני 2011 מכרה חברת הכשרת הישוב את השליטה במעריב לחברת "דיסקונט השקעות" מקבוצת IDB שבשליטת נוחי דנקנר. "הכשרת הישוב" ממשיכה להחזיק ב-27% ממניות מעריב.
נמרודי אף ממשיך להחזיק בבעלות על בית "מעריב". ב-2012 כאשר העמיד דנקנר את מעריב למכירה, התברר שבקופה חסרים כ-30 מיליון ש"ח מכספי הפנסיה והפיצויים של העובדים. עובדי העיתון האשימו בכך את נמרודי והפגינו מול ביתו בסביון.
עסקים אחרים

בשנות האלפיים הרחיב עופר נמרודי מאוד את עסקיה של "הכשרת הישוב" בחו"ל. החברה נכנסה לפיתוח נכסים גדולים בתחומי הנדל"ן למגורים (שכונות מגורים בוורשה ובבוקרשט), נדל"ן מסחרי (חברת MLP- Millennium logistic parks מחסנים לוגיסטיים בפולין ורומניה), קניונים (רומניה, רפובליקת מולדובה, מרוקו), מלונות ואתרי נופש (קנדה, מרוקו). ב-2010 שוב הכניס את החברה לתחום חדש עם הקמתה של "הכשרה אנרגיה". החברה הצעירה רכשה במהירות רישיונות ואופציות לרישיונות לחיפושי גז ונפט באגן המזרחי של הים התיכון (במים הטריטוריאליים של ישראל) ובים האדריאטי. ב-2012 הופסקו הקידוחים בשדות "שרה" ו"מירה" לאחר שלא נמצא בהם גז.
חיים אישיים

נמרודי נשוי בפעם השנייה, אב לשישה ילדים, מתגורר בסביון בבית הידוע בתור "הבית הלבן", אשר מהווה חלק מנחלה המשתרעת על פני 30 דונם. על פי פרסומים של החברות הציבוריות שבשליטת משפחתו, "מעריב" ו"הכשרת הישוב", עד מרץ 2012 הייתה משכורתו החודשית של עופר נמרודי 150 אלפי ש"ח ברוטו (צמוד למדד בגין נובמבר 2007). החל ממועד זה, שונתה משכורתו החודשית והיא 160 אלפי ש"ח ברוטו (צמוד למדד בגין פברואר 2012).
בת דודה שנייה שלו היא אילה בן גביר רעיתו של איתמר בן גביר.
הערות שוליים

↑  איי אונליין, המשטרה:נחקר חשד נגד עופר נמרודי בקשירת קשר לרצח, באתר TheMarker‏, 22 באוקטובר 1999
↑  זוהר שחר לוי, תומר גנון וליאור גוטמן, עופר נמרודי - איש העסקים שנעצר בפרשת רונאל פישר; שוחרר למעצר בית, באתר כלכליסט, 5 במאי 2015
↑  זוהר שחר לוי, פרשת פישר: תיק החקירה נגד עופר נמרודי נסגר מחוסר ראיות, באתר כלכליסט, 16 ביולי 2015
↑  סיון איזסקו, נתי טוקר, אמיר טייג, בקופת "מעריב" חסרים 30 מיליון שקל לפיצויים - העובדים: נמרודי אשם, באתר TheMarker‏, 12 בספטמבר 2012
ג'סיקה אלבה

| --- | --- |

אלבה, 2016
 לידה:  28 באפריל 1981 (בת 43) ארצות הברית פומונה, קליפורניה, ארצות הברית
 שם לידה:  Jessica Marie Alba 
 מדינה:  ארצות הברית, קנדה, צרפת 
 תקופת הפעילות:  מ-1992
 מקום לימודים:  קבוצת התיאטרון "אטלנטיק"  בית הספר התיכון קלרמונט (1987)  בית הספר האמריקאי בהתכתבות 
 בן זוג:  קאש וורן
 צאצאים:  Honor Warren, Haven Warren, Hayes  Warren 
 מספר צאצאים:  3 
 פרסים והוקרה:  פרס סאטורן
 פרופיל ב-IMDb
 
ג'סיקה מארי אלבה (באנגלית: Jessica Marie Alba; נולדה ב-28 באפריל 1981) היא שחקנית, דוגמנית ואשת עסקים אמריקאית. התפרסמה בגיל 19, כאשר לוהקה לתפקיד הראשי בסדרה "מלאך שחור" מבית FOX; עבורו קיבלה מועמדות לפרס גלובוס הזהב. שיחקה גם בסרטים הוליוודים שוברי קופות, בין היתר בסרטים "עיר החטאים", "ארבעת המופלאים", "ארבעת המופלאים: עלייתו של הגולש הכסוף", "העין", "פגוש את הפוקרס הקטנים", "יום האהבה", "מצ'טה", "ספיי קידס 4: כל הזמן שבעולם", "משימה סוף" ו"המכונאי 2: התחיה".
אלבה גם מופיעה לעיתים קרובות ברשימת מאה הלוהטות של מגזין "MAXIM" ונבחרה במקום הראשון ברשימת 99 הנשים הנחשקות ביותר לשנת 2006, לפי פורטל האינטרנט AskMen.com. נבחרה על ידי מגזין FHM לאישה הסקסית ביותר בעולם לשנת 2007.
ביוגרפיה

אלבה נולדה בפומונה, קליפורניה שבארצות הברית, למשפחה קתולית. אביה ממוצא מקסיקני, אך לו גם שורשים יהודים-ספרדיים. אימה היא ממוצא דני, ולשי, גרמני, אנגלי וצרפתי. סבה היה מפקד בחיל הנחתים האמריקאי במשך 30 שנה, ששירת בחזית הפסיפית ובמלחמת העולם השנייה ולאחר מכן בלהקת חיל הנחתים האמריקאית. ג'סיקה גדלה במשפחת חיל האוויר האמריקאי יחד עם אחיה ג'ושוע (שהופיע איתה בפרק סיום עונה ראשונה של "מלאך שחור"), וסביה עד להגיעה לגיל 17. קריירת הצבא של האב אילצה את המשפחה לעבור לבילוקסי, מיסיסיפי ודל ריו, טקסס לפני שהשתקעו שוב בקליפורניה.
במהלך ילדותה ונעוריה סבלה אלבה ממספר מחלות כמו מחלת הריאות אטלקטזיס, דלקת ריאות בתכיפות גבוהה, תוספתן קרוע, וכן ציסטה בחגורה הלימפטית על שם ולדייר. הדבר בודד אותה משאר התלמידים בבית הספר, משום שלדבריה, היא הייתה רוב הזמן בבית החולים כך שאף אחד לא הכיר אותה מספיק בשביל להתיידד עימה. אלבה גם אישרה שהיא סבלה בילדותה מטורדנות כפייתית.
אלבה החלה להתעניין במשחק מגיל חמש. בגיל 12, היא החלה לקחת שיעורי משחק וכמה חודשים לאחר מכן, היא כבר הוחתמה על ידי סוכן. היא סיימה את התיכון בגיל 16 ועברה ללימודי משחק בתיאטרון.
קריירה

תפקידה הראשון של אלבה היה בסרט "מחנה שום מקום" שיצא ב-1994.
אלבה השתתפה בסדרות הילדים "פליפר", בשלושה פרקים בקומדיה "עולמה הסודי של אלכס מאק", כמו גם השתתפות בסדרות כמו בוורלי הילס 90210, דרמת הפשע ברוקלין דרום, וכן ספינת האהבה: הגל הבא.
אלבה זכתה להכרה בהוליווד לאחר שבשנת 1999 השתתפה בסרטים אף פעם לא התנשקה לצד דרו ברימור, ובקומדיית האימה יד רצחנית לאחר שגילמה תפקיד ראשי. את פריצת הדרך היא השיגה לאחר שג'יימס קמרון בחר בה מתוך 1,200 מועמדות לגלם את דמותה של מקס בסדרת המדע בדיוני מלאך שחור, שרצה למשך שתי עונות והסתיימה בשנת 2002.
מאז, אלבה השתתפה בסרטים "שחקי אותה מותק" כרקדנית-כוריאוגרפית, בעיר החטאים כרקדנית האקזוטית ננסי קלאהן, בסרט ארבעת המופלאים והמשכו ארבעת המופלאים: עלייתו של הגולש הכסוף מבית מארוול קומיקס כסוזן סטורם, האישה הבלתי נראית. כמו כן הופיעה ב"סודות הים הכחול" לצד פול ווקר וכן בסרט בין הסדינים של צ'אק לצד השחקן דיין קוק.
בשנת 2006, ג'סיקה אלבה הנחתה את טקס פרסי ה-MTV, שבו גם השתתפה במערכונים על הסרטים קינג קונג, משימה בלתי אפשרית 3, וצופן דה וינצ'י.
ב-2008, הופיעה אלבה במותחן האימה "העין", בנוסף להשתתפות בסרטים "פיגשו את ביל" ו-"לאב גורו", לצד מייק מאיירס. היא חתומה על השתתפות בסרט ההמשך ל"עיר החטאים", שיצא ב-2014.
בשנת 2010 השתתפה בקומדיה הרומנטית "יום האהבה" לצד אשטון קוצ'ר ועוד רבים אחרים.
אלבה היא זוכת שני פרסים בעקבות משחקה במלאך שחור: פרס השחקנית הטובה ביותר בטקס פרסי הסאטורן, וכן בקטגוריית פריצת דרך בפרסי מגזין "TV Guide".
כמו כן, השתתפה אלבה בסרט ספיי קידס 4: כל הזמן שבעולם, כאם חורגת לתאומים (רואן בלנצ'ארד ומיסון קוק) כשהיא מגלה להם שהיא מרגלת, הם יוצאים יחדיו למשימה להצלת הזמן שבעולם.
בשנת 2013 שיחקה בסרט הקומי "ילדים בוגרים של גירושין" בתפקיד מישל.
ב-2014 שיחקה ב-2 סרטים; בסרט "עיר החטאים: עלמה להרוג" לצד ג'וש ברולין וג'וזף גורדון לוויט ובסרט "סטרץ'". באותה השנה שיחקה במיני-סדרה "אוצרות בבל" לצד ויל פרל, טובי מגווייר, קריסטן ויג ועוד. למיני-סדרה נמנו 6 פרקים ששודרו ברשת IFC אשר נמצאת בבעלות AMC.
ב-2015 שיחקה בסרט "משימה סוף". בשנת 2016 שיחקה בסרט "המכונאי 2: התחיה" לצד ג'ייסון סטיית'האם, ושיחקה בסרט האימה "הצעיף".
חיים אישיים

בשנת 2000 הייתה בזוגיות עם עמיתה לסדרה "מלאך שחור" השחקן מייקל וות'רלי, והם אף התארסו. אולם ב-2003 הם נפרדו.
במאי 2008 נישאה לקאש וורן (הבן של השחקן מייקל וורן), בן זוגה, אותו הכירה ב-2005 על סט צילומי הסרט "ארבעת המופלאים", בו עבד כעוזר במאי.
ביוני 2008 ילדה את בתם הבכורה, באוגוסט 2011 ילדה את בתם השנייה ובשנת 2017 ילדה את בנם.
ב-8 בינואר 2025 דווח כי אלבה ובעלה פרודים ועומדים להתגרש.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1994 | קייטנה בלי הפסקה | גייל |  |
| 1995 | Venus Rising | אווה הצעירה |  |
| 1999 | P.U.N.K.S. | סמנת'ה סוובודה |  |
| 1999 | אף פעם לא התנשקה | קירסטן |  |
| 1999 | יד רצחנית | מולי |  |
| 2000 | פרנואיד | קלואי |  |
| 2003 | המילון הישן | סלימה |  |
| 2003 | שחקי אותה מותק | האני דניאלס |  |
| 2005 | עיר החטאים | ננסי קאלאהן |  |
| 2005 | ארבעת המופלאים | סוזן סטורם/האשה הבלתי נראית |  |
| 2005 | סודות בים הכחול | סאם |  |
| 2007 | עשרת הדיברות | ליז אן בלייזר |  |
| 2007 | הדייט שתקע אותי | עצמה |  |
| 2007 | ארבעת המופלאים: עלייתו של הגולש הכסוף | סוזן סטורם/האשה הבלתי נראית |  |
| 2007 | גוד לאק צ'אק | קאם ווקסלר |  |
| 2007 | הכירו את ביל | לוסי |  |
| 2007 | סכין בלב | סאם לוקווד |  |
| 2008 | העין | סידני וולס |  |
| 2008 | גורו האהבה | ג'יין בולארד |  |
| 2010 | הרוצח שבתוכי | ג'ויס לייקלנד |  |
| 2010 | יום האהבה | מורלי קלרקסון |  |
| 2010 | מצ'טה | סארטנה ריביירה |  |
| 2010 | סימן בלתי נראה | מונה גריי |  |
| 2010 | פגוש את הפוקרס הקטנים | אנדי גרסיה |  |
| 2011 | ספיי קידס 4: כל הזמן שבעולם | מריסה וילסון |  |
| 2013 | ילדים בוגרים של גירושין | מישל |  |
| 2013 | הבריחה מכדור הארץ | לנה | דיבוב |
| 2013 | מצ'טה קטלני | סארטנה ריביירה | ללא קרדיט |
| 2014 | עיר החטאים: עלמה להרוג | ננסי קאלאהן |  |
| 2014 | סטרץ' | צ'רלי |  |
| 2014 | כמו מאהב אנגלי | קייט |  |
| 2015 | משימה סוף | ויקטוריה נוקס |  |
| 2015 | הפמליה | עצמה |  |
| 2015 | האהבה תנצח | סוזי |  |
| 2016 | הצעיף | מגי פרייס |  |
| 2016 | אלינור היקרה | דייזי |  |
| 2016 | המכונאי 2: התחיה | ג'ינה ת'ורן |  |
| 2017 | כריסמס באל קמינו | בת' פלאורס |  |
| 2019 | רוצחים אנונימיים | ג'ייד |  |
| 2024 | אזהרת טריגר (אנ') | פארקר |  |
| TBA | Maserati: The Brothers | סנדרה |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1994 | עולמה הסודי של אלכס | ג'סיקה | 3 פרקים |
| 1997-1995 | פליפר | מאיה גרהאם | תפקיד ראשי (עונות 2-1); 44 פרקים |
| 1996 | ABC Afterschool Special | קריסטי | פרק: "Too Soon for Jeff" |
| 1996 | שיקגו הופ | פלוריה הרננדז | פרק: "Sexual Perversity in Chicago Hope" |
| 1998 | Brooklyn South | מליסה האוזר | פרק: "Exposing Johnson" |
| 1998 | בוורלי הילס 90210 | ליאן | 2 פרקים |
| 1998 | Love Boat: The Next Wave | ליילה | פרק: "Remember?" |
| 2002-2000 | מלאך שחור | מקס גואוורה | תפקיד ראשי (2 עונות); 43 פרקים |
| 2003 | מד טי.וי | ג'סיקה סימפסון | פרק: "#9.5" |
| 2004 | הפמליה | עצמה | פרק: "The Review" |
| 2009 | המשרד | סופי | פרק: "Stress Relief" |
| 2014 | אוצרות בבל | דיקסי מלונוורת' | מיני-סדרה |
| 2018 | רגעים מתים | עצמה | פרק: "Stress Relief" |
| 2020-2019 | הטובות למשטרת אל איי | ננסי מק'אנה | תפקיד ראשי (2 עונות); 26 פרקים |